14. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 248 της 23/28 Ιουν. 1993 (ΦΕΚ Α΄ 108) Περί Μεσιτών Αστικών Συμβάσεων. Έχοντας υπόψη: 1.Τις διατάξεις του άρθρ. 15Α, που προστέθηκε στο Νόμ. 2000/91 (ΦΕΚ 206/Α/24.12.91) με το άρθρ. 70 του Νόμ. 2065/92 (ΦΕΚ 113/Α/30.6.92), όπως συμπληρώθηκε με τις διατάξεις του άρθρ. 21 του Νόμ. 2081/92 (ΦΕΚ 154/Α/10.9.92). 2.Την Πράξη 164 της 16 Δεκ. 1992 του Υπουργικού Συμβουλίου (ΦΕΚ 201/Α/23.12.92) «Παράταση της προθεσμίας του άρθρ. 15Α του Νόμ. 2000/1991». 3.Την αριθ. 1840/92 απόφαση της Επιτροπής Τιμών και Εισοδημάτων. 4.Την αριθ. Υ. 1942/9.12.92 κοινή απόφαση του Πρωθυπουργού και του Υπουργού Εμπορίου «Περί ανάθεσης αρμοδιοτήτων στον Υφυπουργό Εμπορίου». ( ΦΕΚ 725/Β/9.12.92). 5.Το γεγονός ότι δεν προκαλείται δαπάνη σε βάρος του Κρατικού Προϋπολογισμού από την εφαρμογή των διατάξεων του παρόντος. 6.Την με αριθ. 306/93 Γνωμοδότηση του Συμβουλίου της Επικρατείας, με πρόταση του Υπουργού Εθνικής Οικονομίας και του Υφυπουργού Εμπορίου, αποφασίζουμε: Άρθρ.1.-Μεσίτης αστικών συμβάσεων είναι το φυσικό πρόσωπο ή η εμπορική εταιρεία κάθε είδους που μεσολαβεί για τη σύναψη των αστικού δικαίου συμβάσεων πώλησης, ανταλλαγής, μίσθωσης ακινήτων, παραχώρησης ακινήτων προς οικοδόμηση με αντιπαροχή ή που υποδεικνύει ευκαιρία για τη σύναψη τέτοιων συμβάσεων. Άρθρ.2.-Για την άσκηση του επαγγέλματος του μεσίτη αστικών συμβάσεων ο ενδιαφερόμενος πρέπει να εγγραφεί στο οικείο Επιμελητήριο της έδρας του. 2.Η εγγραφή στο Επιμελητήριο γίνεται εφόσον ο ενδιαφερόμενος προσκομίσει: α)Απολυτήριο τουλάχιστον τριταξίου Γυμνασίου, β)Πιστοποιητικό ποινικού μητρώου, από το οποίο να προκύπτει ότι δεν έχει καταδικασθεί για κακούργημα ή για πλημμέλημα κλοπής, υπεξαίρεσης, απάτης, υπεξαίρεσης στην υπηρεσία, πλαστογραφίας, πλαστογραφίας ή κατάχρησης ενσήμων, απιστίας, ψευδορκίας, συκοφαντικής δυσφήμισης δόλιας χρεοκοπίας, καταδολίευσης δανειστών, τοκογλυφίας, λαθρεμπορίας, εμπορίας ναρκωτικών και εγκλήματα περί το νόμισμα, γ)Πιστοποιητικό ότι δεν τελεί υπό δικαστική απαγόρευση ή αντίληψη, και δ)Πιστοποιητικό μη πτώχευσης. 3.Σε περίπτωση κατά την οποία επιθυμεί να ασκήσει το ανωτέρω επάγγελμα Έλληνας ή ομογενής ή άλλος κοινοτικός υπήκοος προερχόμενος από άλλο κράτος-μέλος των Ευρωπαϊκών Κοινοτήτων, ως πιστοποιητικό ποινικού μητρώου θεωρείται το πιστοποιητικό που έχει εκδοθεί από τις αρμόδιες αρχές του κράτους-μέλους καταγωγής ή προέλευσης, σύμφωνα με το άρθρ. 2 του Π.Δ. 530/91 «Διευκόλυνση του δικαιώματος εγκαταστάσεως και της ελεύθερης παροχής υπηρεσιών» (Α 205). 4.Για την εγγραφή εταιρείας κάθε είδους, προσάγονται στο Επιμελητήριο και τα έγγραφα που αποδεικνύουν την νομιμοποίηση και εκπροσώπησή της. Στην περίπτωση αυτή τα πιστοποιητικά της προηγουμένης παραγράφου και της παρ. 2 του παρόντος άρθρου, αναφέρονται στο πρόσωπό του ή των νομίμων εκπροσώπων της εταιρείας. Άρθρ.3.-Από την έναρξη ισχύος του παρόντος Π.Δ/τος καταργείται ο Νόμ. 308/1976 (ΦΕΚ 101/Α/30.4.76), όπως έχει τροποποιηθεί μεταγενέστερα, καθώς και οποιαδήποτε άλλη ειδική διάταξη που αντίκεινται σ’ αυτό. Άρθρ.4.-Η ισχύς του παρόντος αρχίζει από τη δημοσίευσή του στην Εφημερίδα της Κυβερνήσεως. (Αντί για τις σελ. 137(ε)-140(ε)-Σελ. 137(ζ) Τεύχος 1210-Σελ. 11 Μεσίτες Αστικών Συμβάσεων 11.Γ.α.14 